b'\n_START_ARTICLE_\nJadro\n_START_SECTION_\nOpis\n_START_PARAGRAPH_\nIzvire u podno\xc5\xbeju planine Mosor i te\xc4\x8de solinskim poljem. Duljine je 4,5 km, no iznimno je bogata vodom, pa tako napaja vodom i Split, Ka\xc5\xa1tela i Trogir. Utje\xc4\x8de u Jadransko more, na podru\xc4\x8dju Ka\xc5\xa1telanskog zaljeva. Endemska vrsta Jadra je mekousna pastrva koja se trenutno nalazi u opasnosti zbog tzv. kalifornijske pastrve.\n_START_SECTION_\nPovijest\n_START_PARAGRAPH_\nSolinjani Jadro zovu i "Solinska rika". Izvor rijeke Jadra koristio se jo\xc5\xa1 u antici za opskrbu vodom, putem akvadukta, rimske Salone i Dioklecijanove pala\xc4\x8de. Zbog njena zna\xc4\x8daja i doga\xc4\x91aja iz starohrvatske povijesti, naziva ju se i hrvatskim Jordanom. Na njoj se nalazi Gospin Otok na kojem je hrvatski povjesni\xc4\x8dar i arheolog don Frane Buli\xc4\x87 (1846.-1934.) otkrio brojne nalaze iz starohrvatskog razdoblja, uklju\xc4\x8duju\xc4\x87i ulomke s epitafom na sarkofagu kraljice Jelene (\xe2\x80\xa0 976.), zna\xc4\x8dajne za utvr\xc4\x91ivanje kronologije srednjovjekovne hrvatske povijesti i rodoslovlje dinastije Trpimirovi\xc4\x87a.'